CELEX: 32013R0990
Language: lv
Date: 2013-10-15 00:00:00
Title: Komisijas Īstenošanas regula (ES) Nr. 990/2013 ( 2013. gada 15. oktobris ), ar ko groza Regulu (EK) Nr. 1187/2009 attiecībā uz piena un piena produktu eksportu uz Amerikas Savienotajām Valstīm un Dominikānas Republiku

16.10.2013   
            
            
               LV
            
            
               Eiropas Savienības Oficiālais Vēstnesis
            
            
               L 275/3
            
         KOMISIJAS ĪSTENOŠANAS REGULA (ES) Nr. 990/2013
   (2013. gada 15. oktobris),
   ar ko groza Regulu (EK) Nr. 1187/2009 attiecībā uz piena un piena produktu eksportu uz Amerikas Savienotajām Valstīm un Dominikānas Republiku
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 161. panta 3. punktu, 170. pantu un 171. panta 1. punktu saistībā ar tās 4. pantu,
   tā kā:
   
               (1)
            
            
               Komisijas Regulas (EK) Nr. 1187/2009 (2) III nodaļas 2. iedaļā minēti noteikumi par licencēm siera eksportam uz Amerikas Savienotajām Valstīm atbilstīgi dažām VVTT kvotām. Pieredze attiecībā uz dažām šīm kvotām parādīja, ka tirgus apstākļu dēļ, jo īpaši lielo cenu svārstību, pieaugošās konkurences un izmaiņu dēļ valūtu maiņas kursos ilgajos laikposmos starp eksporta licences pieteikuma iesniegšanu (“licences pieteikumi”) un eksporta veikšanu, eksportētājiem var nebūt iespējas izmantot savas licences un tāpēc viņi var zaudēt ar to saistīto drošības naudu. Lai eksportētājus neatturētu no pieteikšanās uz šīm kvotām, kuru darbības periods ir noteikts nolīgumā ar Amerikas Savienoto Valstu iestādēm, sākot ar 2015. kvotu gadu, ir jāsamazina piemērojamā drošības naudas summa.
            
         
               (2)
            
            
               Regulas (EK) Nr. 1187/2009 22. panta 3. punktā noteikts, ka atbilstīgi tās 9. pantam par kvotām, ko atvērušas Amerikas Savienotās Valstis, iesniedzot pieteikumu, ir jāiemaksā drošības nauda. Regulas (EK) Nr. 1187/2009 9. pants ir nodaļas “Vispārīgi noteikumi” daļa, un tajā sniegts drošības naudas aprēķinu mehānisms attiecībā uz eksportu, kas negūst labumu no tirdzniecības preferencēm, kuras piešķir trešām valstīm. Tāpēc, ņemot vērā pieredzi ar preferences kvotām, ko atvērušas Amerikas Savienotās Valstis, kā arī lai tās padarītu pievilcīgākas eksportētājiem, papildus drošības naudas summas samazināšanai nepieciešams norādīt, ka šīm kvotām nebūtu jāpiemēro viss 9. pants.
            
         
               (3)
            
            
               Regulas (EK) Nr. 1187/2009 III nodaļas 3. iedaļā sniegti noteikumi un procedūra, kas eksportētājiem jāievēro, lai piedalītos piena pulvera kvotās, ko atvērusi Dominikānas Republika. Lai gan kopš kvotas atvēršanas līdz 2010./2011. kvotas gadam kvotas bija pilnībā izlietotas, tomēr no 2011./2012. kvotas gada kopējais pieprasītais daudzums ir mazāks nekā pieejamais kvotu daudzums.
            
         
               (4)
            
            
               Nolūkā maksimāli izmantot kvotas nākamajos gados, jāpielāgo noteikumi attiecībā uz tiesībām pieteikties daudzumiem, uz kuriem var pieteikties, licenču pieteikumu iesniegšanas termiņiem un drošības naudu.
            
         
               (5)
            
            
               Turklāt, lai kvotas eksportētājiem būtu pieejamākas, būtu jāsamazina prasības attiecībā uz iepriekšējiem obligātajiem tirdzniecības rādītājiem, pieprasot kvotu daļu, kas noteikta Regulas (EK) Nr. 1187/2009 28. panta 1. punkta a) apakšpunktā.
            
         
               (6)
            
            
               Lai kvotas maksimāli izmantotu un vienkāršības labad maksimālais daudzums, par kuru var iesniegt licences pieteikumu, būtu jāpalielina līdz kvotu daudzuma līmenim, kā noteikts Regulas (EK) Nr. 1187/2009 28. panta 2. punktā. Minimālais daudzums, par kuru var iesniegt licences pieteikumu, būtu jānosaka 20 tonnu apmērā.
            
         
               (7)
            
            
               Ilgais laikposms no licences pieprasījuma iesniegšanas brīža, kas noteikts Regulas (EK) Nr. 1187/2009 29. pantā, līdz kvotas gadam, kad notiek eksports, kā arī lielās cenu svārstības piena produktu nozarē un pieaugošā konkurence saistībā ar piena pulveri Dominikānas Republikā palielināja risku, ka eksportētāju rīcībā palikušas neizmantotas vai tikai daļēji izmantotas licences, zaudējot par to iemaksāto drošības naudu. Tāpēc ir lietderīgi pārcelt licences pieprasījumu iesniegšanu no aprīļa uz maiju un noteikt otru piešķiršanas termiņu.
            
         
               (8)
            
            
               Turklāt tās drošības naudas, kas minēta 28. panta 3. punktā, samazināšana mudinātu tirgus dalībniekus pieteikties uz licencēm, tāpēc šāds samazinājums būtu jāparedz. Lai kvotas būtu eksportētājiem pievilcīgākas, jāprecizē arī, ka 9. pants nebūtu jāpiemēro attiecībā uz preferenču kvotām, ko atvērusi Dominikānas Republika.
            
         
               (9)
            
            
               Tāpēc Regula (EK) Nr. 1187/2009 būtu attiecīgi jāgroza.
            
         
               (10)
            
            
               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
            
         IR PIEŅĒMUSI ŠO REGULU.
   1. pants
   Grozījumi Regulā (EK) Nr. 1187/2009
   Regulas (EK) Nr. 1187/2009 III nodaļu groza šādi:
   
               1)
            
            
               nodaļas 2. iedaļu groza šādi:
               
                           a)
                        
                        
                           regulas 22. panta 3. punktu aizstāj ar šādu:
                           “3.   Lai iesniegtu licences pieprasījumu, ir jāiemaksā drošības nauda EUR 3 par 100 kg.”;
                        
                     
                           b)
                        
                        
                           regulas 26. pantu aizstāj ar šādu:
                           “26. pants
                           Piemēro II nodaļu, izņemot 7., 9. un 10. pantu.”;
                        
                     
         
               2)
            
            
               nodaļas 3. iedaļu aizstāj ar šādu:
               “3.   IEDAĻA
               
               
                  
                     Eksports uz Dominikānas Republiku
                  
               
               27. pants
               1.   Dominikānas Republikas kompetentajām iestādēm uzrāda apliecinātu eksporta licences kopiju, kas izdota saskaņā ar šo iedaļu, un pienācīgi vizētu eksporta deklarācijas kopiju par katru sūtījumu, lai uz Dominikānas Republiku eksportētu piena pulveri saskaņā ar kvotu, kas paredzēta III pielikuma 2. papildinājumā Ekonomisko partnerattiecību nolīgumā starp Cariforum valstīm un Eiropas Savienību un tās dalībvalstīm.
               2.   Eksporta licences pieteikumus (“licences pieteikumi”) var iesniegt visiem produktiem, uz kuriem attiecas KN kodi 0402 10, 0402 21 un 0402 29.
               Produktiem jābūt ražotiem tikai Savienībā. Pēc kompetento iestāžu lūguma pieteikumu iesniedzēji sniedz jebkādu papildu pamatojumu, ko minētās iestādes uzskata par vajadzīgu, lai izdotu licences, un vajadzības gadījumā atļauj šīm iestādēm veikt jebkādas grāmatvedības un attiecīgo produktu ražošanas apstākļu pārbaudes.
               28. pants
               1.   Regulas 27. panta 1. punktā minētā kvota ir 22 400 tonnas 12 mēnešu periodā, kas sākas 1. jūlijā. Kvotu sadala divās daļās:
               
                           a)
                        
                        
                           pirmo daļu, kas ir 80 % jeb 17 920 tonnas, sadala starp Savienības eksportētājiem, kas var pierādīt, ka vismaz vienā no četriem kalendārajiem gadiem pirms pieteikuma iesniegšanas termiņa tie ir eksportējuši uz Dominikānas Republiku 27. panta 2. punktā minētos produktus;
                        
                     
                           b)
                        
                        
                           otro daļu, kas ir 20 % jeb 4 480 tonnas, rezervē pieteikumu iesniedzējiem, izņemot a) apakšpunktā minētos iesniedzējus, kas pieteikumu iesniegšanas brīdī var pierādīt, ka vismaz 12 mēnešus ir iesaistīti tirdzniecībā ar trešām valstīm ar kombinētās nomenklatūras 4. nodaļā minētajiem piena produktiem.
                        
                     Pirmajā daļā minēto pierādījumu par tirdzniecību iesniedz saskaņā ar Regulas (EK) Nr. 1301/2006 5. panta otro daļu.
               2.   Pieteikumi licenču saņemšanai attiecas vismaz uz 20 tonnām un attiecībā uz katru pieteicēju nevar pārsniegt:
               
                           a)
                        
                        
                           attiecīgos 1. punkta pirmās daļas a) un b) apakšpunktā minētos daudzumus licences pieprasījumu iesniegšanas periodā, kas minēts 29. panta pirmajā daļā;
                        
                     
                           b)
                        
                        
                           abu kvotas daļu pārpalikušo kopējo daudzumu, kas minēts 1. punkta pirmās daļas a) un b) apakšpunktā, attiecībā uz licences pieteikuma iesniegšanas periodu, kas minēts 29. panta otrajā daļā.
                        
                     Licences pieteikumus visam atlikušajam daudzumam, kas minēts pirmās daļas b) apakšpunktā, var iesniegt eksportētāji, kuri minēti 1. punkta pirmās daļas a) apakšpunktā, vai pieteikumu iesniedzēji, kas minēti 1. punkta pirmās daļas b) apakšunktā.
               Licences pieteikumus, kas pārsniedz pirmās daļas a) un b) apakšpunktā noteikto maksimālo apjomu, noraida.
               3.   Lai licences pieteikumus pieņemtu, pieteikumu iesniegšanas laikposmā, kas noteikts 29. pantā, var iesniegt tikai vienu pieteikumu vienam kombinētās nomenklatūras produktu kodam. Katrs pieteikuma iesniedzējs visus licences pieteikumus vienas dalībvalsts kompetentajai iestādei iesniedz vienlaikus.
               Eksporta licences pieteikumus var pieņemt, ja pieteikuma iesniedzēji iesniegšanas brīdī:
               
                           a)
                        
                        
                           iemaksā drošības naudu EUR 3 par 100 kilogramiem;
                        
                     
                           b)
                        
                        
                           šā panta 1. punkta pirmās daļas a) apakšpunktā minētajai daļai norāda 27. panta 2. punktā minēto produktu daudzumu, ko tie eksportējuši uz Dominikānas Republiku vienā no četriem kalendārajiem gadiem pirms minētā licences pieteikumu iesniegšanas perioda, kā minēts 29. pantā, un var to apliecināt attiecīgās dalībvalsts kompetentajai iestādei. Šim nolūkam tirgus dalībnieku, kura vārds ir norādīts attiecīgajā eksporta deklarācijā, uzskata par eksportētāju;
                        
                     
                           c)
                        
                        
                           saistībā ar 1. punkta pirmās daļas b) apakšpunktā minēto daļu var pierādīt attiecīgās dalībvalsts kompetentajai iestādei, ka viņi izpildījuši paredzētos nosacījumus.
                        
                     29. pants
               Licences pieteikumus par kvotu, kas attiecas uz periodu no 1. jūlija līdz nākamā gada 30. jūnijam, iesniedz katru gadu no 20. līdz 30. maijam.
               Ja pēc licenču iesniegšanas perioda, kas minēts pirmajā daļā, pieejami jebkādi daudzumi, licenču pieteikumi eksportam kārtējā gada atlikušajā periodā jāiesniedz kvotas gadā no 1. līdz 10. novembrim.
               30. pants
               Licences pieteikumos un licencēs iekļauj:
               
                           a)
                        
                        
                           7. iedaļā – vārdus “Dominikānas Republika – DO”;
                        
                     
                           b)
                        
                        
                           17. un 18. iedaļā – daudzumus, uz kuriem attiecas licences pieteikums vai licence;
                        
                     
                           c)
                        
                        
                           20. iedaļā – vienu no III pielikumā minētajiem ierakstiem.
                        
                     Saskaņā ar šo iedaļu izdotās licences uzliek pienākumu eksportēt uz Dominikānas Republiku.
               31. pants
               1.   Attiecībā uz licences pieteikumiem, kas minēti 29. panta pirmajā daļā, ne vēlāk kā katra gada 6. jūnijā pēc licences pieteikumu iesniegšanai paredzētā termiņa beigām dalībvalstis attiecībā uz katru no abām kvotas daļām un katru produkta kodu kombinētajā nomenklatūrā paziņo Komisijai par daudzumiem, par kuriem iesniegti licenču pieteikumi, vai arī – attiecīgā gadījumā –, ka pieteikumi nav iesniegti.
               2.   Komisija pēc iespējas ātrāk izlemj, kādā apmērā attiecībā uz iesniegtajiem pieteikumiem piešķiramas licences, un nosaka piešķīruma koeficientu katrai kvotas daļai. Daudzumu, ko iegūst, piemērojot piešķīruma koeficientu, noapaļo uz leju līdz tuvākajam kilogramam.
               3.   Ja vismaz attiecībā uz vienu no abām kvotas daļām licences pieprasījumi ir iesniegti par daudzumiem, kuri mazāki par tiem, kas minēti 28. panta 1. punktā, Komisija lēmumā, kas minēts 2. punktā, iekļauj kopējo pārpalikušo daudzumu, par kuru var iesniegt licences pieteikumu termiņā, kas minēts 29. panta otrajā daļā.
               Attiecībā uz licences pieprasījumiem, kas minēti 29. panta otrajā daļā, līdz katra gada 17. novembrim dalībvalstis attiecībā uz katru produkta kodu kombinētajā nomenklatūrā paziņo Komisijai par daudzumiem, par kuriem iesniegti licenču pieteikumi, vai arī – attiecīgā gadījumā –, ka pieteikumi nav iesniegti.
               Komisija pēc iespējas ātrāk izlemj, kādā apmērā attiecībā uz iesniegtajiem pieteikumiem piešķiramas licences, un nosaka piešķīruma koeficientu. Daudzumu, ko iegūst, piemērojot piešķīruma koeficientu, noapaļo uz leju līdz tuvākajam kilogramam.
               Ja atbilstīgi pirmajai daļai pieprasītie daudzumi nesasniedz kopējo atlikušo daudzumu, Komisija saskaņā ar trešajā daļā minēto lēmumu piešķir atlikušo daudzumu proporcionāli daudzumiem, par kuriem ir iesniegti pieteikumi.
               Pieteikuma iesniedzēji vienas nedēļas laikā no dienas, kad Komisija publicē trešajā daļā minēto lēmumu, informē kompetento iestādi par to, vai viņi piekrīt papildu daudzumam. Attiecīgi palielina iemaksātās drošības naudas summu. Kompetentā iestāde ne vēlāk kā līdz 31. decembrim paziņo Komisijai par akceptēto papildu daudzumu.
               4.   Pirms 1. punktā un 3. punkta otrajā daļā minētajiem paziņojumiem dalībvalstis pārbauda, vai ir izpildīti noteikumi, kas minēti 27. panta 2. punktā un 28. pantā.
               5.   Ja pēc piešķīruma koeficienta piemērošanas katrs pieteikuma iesniedzējs saņem daudzumu, kas mazāks par 20 tonnām, pieteikuma iesniedzēji drīkst atsaukt savus licenču pieteikumus. Šādos gadījumos trīs darbdienu laikā pēc 2. punktā un 3. punkta trešajā daļā minētā Komisijas lēmuma publicēšanas viņi par to informē kompetento iestādi. Drošības naudu atmaksā uzreiz. Kompetentā iestāde desmit darba dienās kopš lēmuma publicēšanas informē Komisiju par daudzumiem, kuri noteikti atbilstīgi kombinētajā nomenklatūrā noteiktajiem produktu kodiem un par kuriem tika atsaukti pieteikumi un atmaksātas drošības naudas summas.
               32. pants
               1.   Eksporta licences pēc 31. panta 2. punktā un 31. panta 3. punkta trešajā daļā minētā Komisijas lēmuma publicēšanas izdod attiecīgi līdz 30. jūnijam un – attiecīgā gadījumā – līdz 31. decembrim.
               Tās izsniedz tikai tiem tirgus dalībniekiem, kuru licences pieteikumi ir ņemti vērā attiecībā uz dalībvalstu paziņotajiem daudzumiem atbilstīgi 31. panta 1. punktam un 31. panta 3. punkta otrajai daļai.
               Ja atklājas, ka informācija, ko iesniedzis tirgus dalībnieks, kuram izdota licence, ir nepatiesa, licenci anulē un drošības naudu atsavina.
               2.   Saskaņā ar šo iedaļu izdotās eksporta licences ir derīgas no to faktiskās izdošanas dienas Regulas (EK) Nr. 376/2008 22. panta 2. punkta nozīmē līdz tā kvotas gada 30. jūnijam, par kuru iesniegts licences pieteikums.
               Saskaņā ar 6. panta 2. punktu eksporta licences ir derīgas arī visiem tiem produktiem, kas atbilst 27. panta 2. punkta pirmajā daļā minētajiem kodiem.
               3.   Dalībvalstis līdz 15. jūlijam un – attiecīgā gadījumā – līdz 15. janvārim paziņo Komisijai par daudzumiem, attiecībā uz kuriem ir izsniegtas licences, norādot tos atbilstīgi kombinētajā nomenklatūrā noteiktajiem produktu kodiem.
               4.   Drošības naudu atmaksā tikai vienā no šādiem diviem gadījumiem:
               
                           a)
                        
                        
                           iesniedzot Regulas (EK) Nr. 376/2008 32. panta 2. punktā minēto pierādījumu kopā ar Regulas (EK) Nr. 612/2009 17. panta 3. punktā minēto transporta dokumentu, kurā kā galamērķis norādīta Dominikānas Republika;
                        
                     
                           b)
                        
                        
                           ņemot vērā pieteikumā norādītos daudzumus, par kuriem nevarēja izdot licenci.
                        
                     Drošības naudu, kas attiecas uz daudzumu, kurš nav eksportēts, atsavina.
               5.   Atkāpjoties no Regulas (EK) Nr. 376/2008 8. panta, licences nav nododamas citām personām.
               6.   Vēlākais līdz katra gada 31. augustam dalībvalstis paziņo Komisijai attiecībā uz abām kvotas daļām, kas minētas 28. panta 1. punktā, un attiecībā uz iepriekšējo 12 mēnešu periodu, kā minēts 28. panta 1. punktā, norādot atbilstīgi kombinētajā nomenklatūrā noteiktajiem produktu kodiem:
               
                           a)
                        
                        
                           daudzumu, par kuru licences netika izdotas vai tika atceltas;
                        
                     
                           b)
                        
                        
                           eksportēto daudzumu.
                        
                     33. pants
               1.   Piemēro II nodaļu, izņemot 7., 9. un 10. pantu.
               2.   Šajā nodaļā minētos paziņojumus sniedz saskaņā ar Komisijas Regulu (EK) Nr. 792/2009 (3).
            
         2. pants
   Pārejas noteikumi
   Attiecībā uz eksportu uz Dominikānas Republiku 2013./2014. kvotas gadā kopējais pārpalikušais daudzums, kā minēts Regulas (EK) Nr. 1187/2009 28. panta 2. punkta pirmās daļas b) apakšpunktā, kas grozīts ar šīs regulas 1. panta 2. punktu, ir 9 018 tonnas.
   Pieteikumus eksporta licenču saņemšanai par daudzumu, kas minēts šā panta pirmajā daļā, var iesniegt no 2013. gada 1. novembra līdz 10. novembrim atbilstīgi Regulas (EK) Nr. 1187/2009 III nodaļas 3. iedaļai, kas grozīta ar šīs regulas 1. panta 2. punktu.
   3. pants
   Stāšanās spēkā un piemērošana
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
   Regulas 1. panta 1. punktu piemēro no 2015. kvotu gada.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 15. oktobrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 299, 16.11.2007., 1. lpp.
   
      (2)  Komisijas 2009. gada 27. novembra Regula (EK) Nr. 1187/2009, ar ko nosaka īpašus sīki izstrādātus noteikumus par to, kā piemērot Padomes Regulu (EK) Nr. 1234/2007 attiecībā uz piena un piena produktu eksporta licencēm un eksporta kompensācijām (OV L 318, 4.12.2009., 1. lpp.).
   
      (3)  OV L 228, 1.9.2009., 3. lpp.”